Käräjiä käydään vankilan liikuntasalissa.

Oulun vankilassa alkoi maanantaiaamuna noin kuukauden ajan kestävä oikeudenkäynti, jossa syyttäjä vaatii useille ulkomaalaistaustaisille henkilöille tuomiota muun muassa törkeistä huumausainerikoksista.

Laaja rikosvyyhti jakautuu kolmeen eri osaan, joista ensimmäisenä otettiin tänään käsittelyyn kannabikseen kytkeytyvät syytteet.

Oulun syyttäjänviraston kihlakunnansyyttäjä Hannu Koistinen vaatii siinä kahdelle miehelle tuomiota törkeästä huumausainerikoksesta ja kahdelle miehelle perusmuotoisesta huumausainerikoksesta.

Syyttäjä pitää päätekijänä miestä, joka syytteen mukaan piti laittomasti hallussaan myynti- ja levitystarkoituksessa lähes 9,8 kiloa hasista ja 1,3 kiloa marihuanaa. Niiden katukauppa-arvo oli noin 140 000 euroa.

Syyttäjä vaatii törkeästä huumausainerikoksesta tuomiota myös miehelle, joka syyttäjän mukaan piti hallussa ja möi hasista 1,2 kiloa. Hän väittää tämän kaupanneen sitä useille eri henkilöille pääosin 20 euron grammahintaan.

Kolmannelle miehelle syyttäjä hakee tuomiota huumausainerikoksesta. Hän väittää tämän pitäneen hallussaan 25 grammaa hasista. Neljättä miestä syytetään niin ikään huumausainerikoksesta. Syyttäjän mukaan mies piti hallussaan lähes 580 grammaa hasista.

Huumeita piilotettiin lamppuun

Poliisi löysi jutun tutkinnassa huumausaineita muun muassa pääsyytetyn vuokratalon pihamaalta. Aineita oli kätketty esimerkiksi maahan talon perustuksen viereen, kuormalavan alle, uimahallihuoneeseen, halkopinon juureen, vaatenaulakkoon ja kattolamppuun.

Esitutkinnan aikana takavarikoitiin myös käteistä rahaa. Sitä löydettiin muun muassa pääsyytetyn taskuista, lompakosta, pakastimesta ja lipastosta.

Osa rahoista oli ruotsin kruunuina. Käteistä oli kaikkiaan noin 18 300 euroa. Syyttäjä vaatii varoja valtiolle rikoksen tuottamana taloudellisena hyötynä. Lisäksi hän vaatii valtiolle useita autoja.

Vyyhti lähti purkautumaan, kun poliisi sai vuonna 2016 vihjetietoa Oulussa harjoitettavasta huumekaupasta.

Vihjeissä väitettiin, että se liittyisi jollain tavalla Oulun keskustan tuntumassa sijaitsevaan ruokatarvikemyymälään.

Poliisi tutki myymälän ja löysi huumausaineita. Aineita löydettiin myös myymälän yläpuolella sijaitsevasta liikehuoneistosta sekä myymäläyrittäjän edellä mainitusta vuokratalosta omakotialueella Oulussa.

– Vaikka osa (myymälän) liiketoiminnasta oli laillista, on sen pääasiallinen tarkoitus ollut toimia kulissina. Sen varjolla tehtiin tuottoisampaa huumekauppaan liittyvää liiketoimintaa ja saatiin hävitettyä tehokkaasti huumekaupalla saadut rahavarat, kihlakunnansyyttäjä Hannu Koistinen väitti maanantaina Oulun vankilassa.

Syytetyt myöntävät osan teoista

Vuosina 1975 ja 1995 syntyneet miehet kiistivät syyllistyneensä törkeään huumausainerikokseen.

He katsovat syyllistyneensä menettelyllään korkeintaan niin sanottuun perusmuotoiseen eli törkeää lievempään huumausainerikokseen.

Hasiksen ja marihuanan hallussapidosta, myynnistä, levityksestä ja luovuttamisesta syytetty, vuonna 1975 syntynyt mies myöntää pitäneensä hallussaan omaa käyttöään varten syyttäjän väittämistä huumausainemääristä runsaat 450 grammaa hasista ja runsaat 360 grammaa marihuanaa. Tätä suuremmat huumausainemäärät hän kiistää.

Hasiksen halussapidosta ja myynnistä syytetty, vuonna 1995 syntynyt mies puolestaan tunnustaa menetelleensä muutoin syyttäjän väittämällä tavalla, mutta hän kiistää myyneensä hasista pääosin 20 euron grammahintaan. Hän väittää hasiksen edelleen myyntihinnan olleen 11-13 euroa grammalta.

Huumausainerikoksesta syytetyt, vuosina 1982 ja 1998 syntyneet miehet puolestaan myöntävät menetelleensä syyttäjän väittämällä tavalla. Vuonna 1982 syntynyt mies kuitenkin väittää, että hänellä oli hallussaan enintään 300 grammaa huumausainetta, kun syyttäjä väittää sitä olleen lähes 580 grammaa.

Oikeudenkäynti vankilan liikuntasalissa pääsi alkamaan puoli kymmenen aikaan maanantainaamuna. Paikalla on syytettyjen ja heidän avustajiensa lisäksi lehdistöä ja rikosseuraamuslaitoksen työntekijöitä.

Osa syytetyistä on ulkomaalaistaustaisia, joten oikeudessa tulkataan puhetta arabian ja somalin kielille.

Syyttäjiä on kaksi. Myös lautamiehiä, käräjätuomareita ja sihteereitä on kutakin kaksi.

Torstaina rikoskokonaisuuden käsittelyssä siirrytään amfetamiiniin kytkeytyviin syytteisiin. Myöhemmin ovat vuorossa talousrikossyytteet.